b'\n_START_ARTICLE_\nKeski-Pohjanmaan kansanopisto\n_START_PARAGRAPH_\nKeski-Pohjanmaan kansanopisto (aiemmin nimell\xc3\xa4 Keski-Pohjanmaan Opisto) on Kokkolan K\xc3\xa4lvi\xc3\xa4ll\xc3\xa4 toimiva vuonna 1948 perustettu kansanopisto. Sen opetustoiminta on nyttemmin liitetty osaksi Keski-Pohjanmaan koulutusyhtym\xc3\xa4n tarjontaa._NEWLINE_Keski-Pohjanmaan kansanopisto sijaitsee K\xc3\xa4lvi\xc3\xa4n kirkonkyl\xc3\xa4n l\xc3\xa4heisyydess\xc3\xa4 K\xc3\xa4lvi\xc3\xa4njoen kahdella puolella. Sen pihapiiriin kuuluvat opiskelija-asuntolat ja kurssihotelli.\n_START_SECTION_\nKoulutus\n_START_PARAGRAPH_\nKeski-Pohjanmaan kansanopisto j\xc3\xa4rjest\xc3\xa4\xc3\xa4 kansanopistolinjojen ohella koulutusta ammatillisiin perustutkintoihin, ammatti- ja erikoisammattitutkintoihin, leirej\xc3\xa4, lyhytkursseja sek\xc3\xa4 erilaista lis\xc3\xa4- ja t\xc3\xa4ydennyskoulutusta._NEWLINE_Nuorille opisto tarjoaa humanistisen ja kasvatusalan opintoina nuoriso- ja vapaa-ajanohjaajan sek\xc3\xa4 audiovisuaalisen viestinn\xc3\xa4n (media-assistentti) perustutkintokoulusta. Opistossa on my\xc3\xb6s laulu- ja musiikkiteatterilinjat. Liikunta-alaa edustaa tanssilinja._NEWLINE_Aikuislinjojen aihepiirein\xc3\xa4 ovat muiden muassa aistiohjaus, coaching, logoterapia, el\xc3\xa4m\xc3\xa4ntaitovalmennus, vammaisliikunta, viittomakieli ja valokuvaus. Sosiaali- ja terveysalan opintojen aiheisiin kuuluvat akupunktio, Alexander-tekniikka, autismi- ja dementiaty\xc3\xb6, vy\xc3\xb6hyketerapia, koulul\xc3\xa4\xc3\xa4ketiede, ensiapu, psykoterapia, lymfaterapia, reiki, shindo, Horstmann-tekniikka, neurolingvistinen ohjelmointi, perhep\xc3\xa4iv\xc3\xa4hoito ja seksuaalineuvonta.\n_START_SECTION_\nHuuhaa-palkinto\n_START_PARAGRAPH_\nKeski-Pohjanmaan kansanopisto sai Skepsis-yhdistyksen my\xc3\xb6nt\xc3\xa4m\xc3\xa4n Huuhaa-palkinnon vuonna 2016 "n\xc3\xa4enn\xc3\xa4istieteellisten kurssien sis\xc3\xa4llytt\xc3\xa4misest\xc3\xa4 koulutusvalikoimaan". Skepsis suhtautuu kriittisesti n\xc3\xa4enn\xc3\xa4istieteellisten oppien kuten reikin, homeopatian ja kiinalaiseen hoitoperinteen rinnastamiseen tieteelliseen tietoon perustuvan l\xc3\xa4\xc3\xa4ketieteen kanssa.\n_START_SECTION_\nHistoriaa\n_START_PARAGRAPH_\nKeski-Pohjanmaan Opisto k\xc3\xa4ynnistyi K\xc3\xa4lvi\xc3\xa4ll\xc3\xa4 25. lokakuuta 1948. Vuoteen 1956 asti se toimi Simukkalan pappilassa, kunnes se muutti nykyiseen paikkaansa Alavainiolle. Vuonna 1973 ja 1981 valmistuivat kaksi asuntolaa. Opisto laajeni toiselle puolelle jokea valmistuneeseen Yl\xc3\xa4vainion Auditorioon 1989, jota laajennettiin 2008._NEWLINE_Ensimm\xc3\xa4isell\xc3\xa4 vuosikurssilla 1948 aloitti 27 nuorta rehtoripariskunnan Antti ja Liisa Tuomi-Nikulan ohjauksessa. Vuodesta 1974 vuoteen 1993 opistoa johti \xe2\x80\x9dK\xc3\xa4lvi\xc3\xa4n Grundtvigiksi\xe2\x80\x9d kutsuttu Rauno Malviniemi. 1970\xe2\x80\x931980-luvuilla opiston pitkill\xc3\xa4 linjoilla oli parhaimmillaan 160 opiskelijaa. Malviniemen j\xc3\xa4lkeen rehtoreina ovat toimineet Olli Laurila (1993\xe2\x80\x931997), Tarja Hovila (1997\xe2\x80\x932003) ja Mervi Huttula (2003\xe2\x80\x93). Keski-Pohjanmaan Opisto liittyi Keski-Pohjanmaan koulutusyhtym\xc3\xa4\xc3\xa4n 2002 ja nimeksi tuli Keski-Pohjanmaan kulttuuriopisto. Sittemmin nimi muuttui muotoon Keski-Pohjanmaan kansanopisto. _NEWLINE_Teatteri-ilmaisun ohjaajia alettiin kouluttaa 1993, kunnes koulutus siirtyi Keski-Pohjanmaan ammattikorkeakoululle 2000-luvun alkupuolella. Nuoriso- ja vapaa-ajanohjaajien koulutus alkoi 1998 ja media-assistenttien 2002.'